'కీ'లక ఉత్పత్తుల్లో మాంద్యం
- జూన్‌లో 3 శాతానికి తగ్గుదల
       న్యూఢిల్లీ : దేశంలో పలు ప్రధాన పారిశ్రామిక రంగాల ఉత్పత్తిలో మాంద్యం నెలకొంది. ఈ ఏడాది జూన్‌లో స్టీల్‌, బొగ్గు రంగాలు పేలవమైన ప్రగతిని కనబర్చడంతో కీలక రంగాల వృద్ధి రేటు ఏకంగా 3 శాతానికి పరిమితమయ్యింది. మొత్తం పారిశ్రామికోత్పత్తి సూచీలో 38 శాతం వాటా కలిగిన 8 ప్రాధాన్యాత రంగాలు ఇంతక్రితం మే మాసంలో 4.4శాతం వృద్ధిని కనబర్చాయి. దీంతో ఆర్‌బిఐ వడ్డీ రేట్లను తగ్గించాలన్న పారిశ్రామికవేత్తల ఒత్తిడి మరింత పెరిగే అవకాశం ఉంది. ఆగస్టు 4న రిజర్వు బ్యాంకు ఆఫ్‌ ఇండియా ద్వైమాసిక ద్రవ్య పరపతి విధాన సమీక్ష నిర్వహించనుంది. ఈ ఏడాదిలో ఇప్పటి వరకు మూడు సార్లు కీలక వడ్డీ రేట్లకు కోత విధించింది. గతేడాది జూన్‌లో ఈ రంగాల వృద్ధి రేటు ఏకంగా 8.7 శాతంగా నమోదయ్యింది. ప్రస్తుత ఆర్ధిక సంవత్సరం తొలి త్రైమాసికంలోనూ ఈ రంగాల వృద్ధి రేటు 2.4 శాతానికే పరిమితమయ్యింది. దీంతో ప్రధాని మోడీ ప్రతిష్టాత్మకంగా తీసుకున్న మేక్‌ ఇన్‌ ఇండియాకు భారత్‌లో సవాళ్లు ఎదురవుతున్నాయని స్పష్టం అవుతోందని విమర్శకులు పేర్కొంటున్నారు.
మీ స్నేహితులకు రికమెండ్ చెయ్యండి